Un medic chirurg de la Spitalul Judeţean din Drobeta Turnu Severin a fost prins în flagrant, marţi, de ofiţerii anticorupţie, în timp ce primea suma de 500 de lei mită de la un pacient pentru a-i îngriji o rană la spate, afirmă surse judiciare, citate de Mediafax.

Flagrantul a fost organizat, marţi, la Spitalul Judeţean din Drobeta Turnu Severin, de către ofiţeri ai Direcţiei Generale Anticorupţie (DGA) Mehedinţi.

Pacientul a mers, în urmă cu câteva zile, la medic pentru a-i pansa o rană la spate, iar după ce a primit îngrijirile medicale, i-a dat acestuia 200 de lei, au declarat surse din rândul anchetatorilor pentru Mediafax.

Întrucât doctorul i-a dat de înţeles bărbatului că suma era prea mică, la următorul control, acesta i-a dat alţi 500 de lei, anterior anunţând ofiţerii anticorupţie, care au organizat flagrantul, mai spun sursele citate.

Medicul Ion Ursachi a fost ridicat de ofiţerii anticorupţie, urmând să fie dus la Parchetul de pe lângă Tribunalul Mehedinţi pentru audieri.

Ion Ursachi este medic primar în cadrul compartimentului de chirurgie laparoscopică al Secţiei Chirurgie generală din cadrul Spitalului Judeţean din Drobeta Turnu Severin